
    Forord


    Første del av romanen Amtmandens Døttre, med undertittelen «En Fortælling», kom ut i desember 1854 (på tittelbladet står det 1855). Annen del kom et halvt år senere. I litteraturhistorien er den blitt karakterisert som «den første moderne norske roman», «den første tendensroman» og «den første kvinnesaksroman».


    Boken ble utgitt anonymt, men i innvidde, dvs. «dannede» kretser i den vesle hovedstaden Christiania (40 000 innbyggere) i det vesle utviklingslandet Norge (knapt 1,5 mill.) ble det fort kjent hvem forfatteren var: Camilla Collett, født Wergeland.


    Om hun aldri hadde satt en linje på trykk, ville Camilla Collett (1813–1895) likevel ha fått en plass i norsk litteraturhistorie, i hvert fall i en fotnote. Sytten år gammel kom hun i krysspress mellom broren Henrik Arnold Wergeland og mannen hun elsket, Johan Sebastian Cammermeyer Welhaven, de to store antagonistene i det litterære liv i Norge i 1830-årene. Historien er dokumentert i hennes dagbok og i den bevarte brevvekslingen mellom de to unge. I tillegg til de personlige momentene kom det at hun rent intellektuelt var på Welhavens side i den store kulturstriden. Et halvt århundre etterpå kommenterte hun konflikten i en fotnote i en nyutgave av debutromanen sin; her i boken står den på s. 47.


    «Forholdet» mellom Camilla og Johan Sebastian varte i nesten seks år. Ordet er her satt i anførselstegn for ikke å gi unge lesere av i dag gale assosiasjoner: De to traff hverandre bare med lange mellomrom, oftest i selskap med andre, og om de nok utvekslet et og annet hastig kyss, var det toppen av hva som skjedde mellom dem. Hun var den som sterkest gav uttrykk for følelser, i hvert fall i betroelsene i dagboken; han var tilbakeholden, forsiktig, pint av vissheten om at fiendskapet til hennes far og hennes bror gjorde deres sosiale situasjon umulig. Hun ble sendt utenlands – eller flyktet – flere ganger. De prøvde å brevveksle «som venner», men også i hans brev slår andre følelser gjennom. I november 1836 skrev han til henne om en diktsamling han arbeidet med, at han hadde lagt hele sin sjel i disse sanger og billeder, og han grudde seg for å sende dem ut til den nysgjerrige hop; men «med deg ville jeg så gjerne dele dem». – Camilla var da i Tyskland. Ung og vakker som hun var, trakk hun til seg et mangfold av kavalerer. En av dem var en ung svenske som hun til og med forlovet seg med. Hun angret seg fort og hevet forlovelsen, men episoden førte til det endelige brudd med Welhaven: I brev hjemmefra fikk hun vite at han i selskaper hadde ironisert over at hun hadde dradd av gårde med en «eventyrer av laveste sort». Da var det slutt. «En ubeskrivelig forakt fylte mitt hele sinn,» skrev hun.


    Her er det nødvendig å minne om hvor gamle de to var. Når vi leser litteraturhistorie, har en forestilling om gamle, ærverdige mennesker lett for å feste seg. Hun var 24 år gammel da hun skrev om sin «forakt» for mannen hun hadde vært forelsket i siden hun var 17, – han var fem år eldre. Og forakt og forakt – han var og ble mannen i hennes liv, selv om hun i 1839 forlovet seg med juristen Jonas Collett. Det ble litt av en scene da hun oppsøkte Welhaven for å fortelle ham om forlovelsen; «han sa at jeg intet hadde å tilgi ham,» skrev hun til Collett (!), og i et brev nesten femti år senere, om den samme scenen, diagnostiserte hun Welhaven slik: «Altså atter igjen denne vanvittige sjalusi! Annet navn kan jeg ikke gi det.» – Tydeligvis har Welhaven fulgt et ikke helt uvanlig mannlig mønster i denne sammenhengen: Han hadde ikke villet binde seg, ikke gå inn i et forpliktende forhold til henne; nå hadde han selv i nesten to år vært hemmelig forlovet med Ida Kierulf, men han tålte ikke tanken på at Camilla var på vei til en annen.


    Først i 1859 kom det til en forsoning mellom dem. Den som fikk det i stand, var Welhavens kone. Ida Kierulf døde i 1840. I 1845 giftet han seg med Josephine Bidoulac, en venninne av Camilla Collett fra gamle dager. Camilla ville ha et grundig oppgjør; hun sendte ham alle sine opptegnelser fra ungdomsårene. I svaret hans heter det blant annet: «Akk, hvor uerfarne og rådville var vi begge! Inntrykket er så smertelig; jeg kunne verken slippe Dem eller holde Dem fast. – Å, tilgi! Tilgi fremfor alt at jeg noensinne har kunnet dømme Dem hårdt, fornekte Dem; for De skulle stedse ha vært meg hellig, så visst som De er det nu.» – Ekteparet Welhaven prøvde å få i stand en normal sosial omgang med fru Collett, men det gikk ikke. Hun ble fornærmet da hun ble invitert til selskap av fru Welhaven, og kalte innbydelsen en «ydmykelse». I et senere brev til Welhaven skrev hun om hvor ubeskrivelig hun hadde holdt av ham – «hadde jeg holdt mindre av Dem ville jeg blitt Deres kone», og hun fortsatte slik: «Ja, ubeskrivelig, over alle begreper har jeg holdt av Dem. I--s kjærlighet kan ikke måle seg med min, og om noen annens kan der ikke være tale.»


    Noen annens – det var Josephines. Det er lett å være enig med Francis Bull når han kommenterer: «Ingen kan fortenke Welhavens hustru i at dette ble henne for drøyt, og at omgangen mellom Camilla Collett og ekteparet Welhaven ikke kunne fortsette etter et slikt brev.» Igjen kan det være nyttig å minne om alder; det var ikke en gammel kone som skrev dette brevet. Camilla var 46 år gammel og hadde vært enke i åtte.


    Jonas Collett og Camilla Wergeland ble gift i 1841. De to samarbeidet om litterære prosjekter, og diskuterte blant annet hvordan en norsk samtidsroman måtte se ut. Utvilsomt er dette samlivet en viktig del av forutsetningene for Amtmandens Døttre. Men det ble ikke noe langt ekteskap; han døde allerede i 1851.


    *


    Det er ikke vanskelig å finne spor av forfatterens egen kjærlighetshistorie i romanen. Det er også lett å finne andre selvbiografiske elementer i den. Det heter på første side i romanen at amtmannsgården ligger i et av landets «nordlige amter», men både gården og landskapet er tydelig hentet fra området omkring Eidsvold prestegård, der hun bodde fra hun var fire til hun var 13 år gammel. Den «Grotten» som spiller en så stor rolle i romanen, var å finne ikke langt fra prestegården. Og skildringen av de ulike «huslærerne» som barna i amtmannsgården blir utsatt for, bærer preg av at den fremmelige jentungen Camilla bare var sånn passelig fornøyd med dem hun selv opplevde.


    Men noen selvbiografi er Amtmandens Døttre ikke. Prosten Wergelands datter hadde et videre siktemål. I forordet til 1879-utgaven av romanen skriver hun at den like godt kunne ha hett «Et lands døtre». (Se s. 325.). Hun ville altså fortelle om noe typisk, noe som gjaldt atskillig flere enn henne selv. «Amtmannen» blir i denne sammenhengen en representant for den samfunnsklassen som styrte Norge i årtiene etter 1814: embetsmennene.


    «Amtene» heter i dag fylker. Det var 18 slike i tiden omkring 1850, og amtmannen var statsmyndighetenes øverste representant på lokalplanet, med en langt større makt og myndighet enn dagens fylkesmenn. Men om amtmennene riktignok styrte landet, så eide de det ikke. De var så absolutt en del av den sosiale overklassen, men ikke i økonomisk sammenheng. Hadde amtmannen en stor familie, var det viktig å få døtrene giftet bort, i trygge kår.


    Disse døtrene hadde som regel liten og tilfeldig utdannelse og kunne ikke forsørge seg selv. De hadde ingen politiske rettigheter, de hadde inntil 1854 bare halv arverett i forhold til eventuelle brødre. Den sosiale statusen de var oppdradd til, kunne de bare bevare ved giftermål – som riktignok også medførte at de ble umyndige.


    Det er denne sosiale gruppen Camilla Collett skildrer i romanen. Det har vært sagt at det egentlig er misvisende å kalle boken en «kvinnesaksroman»; den handler om damesaken. Og det er riktig at «almuens» døtre er så godt som fraværende i romanen. Men et sted må kritikk og opprør begynne, og de noenlunde privilegerte kvinnene var best skikket til det. Dessuten er det en fordel at forfattere skriver om slikt de vet noe om. Det er ikke alle som har gjort eller gjør dét. I Camilla Colletts tilfelle kommer det til at senere i det store forfatterskapet hennes (vi har altfor lett for å assosiere henne bare med debutromanen!) har hun atskillig videre sosiale perspektiver.


    *


    Det er stor forskjell mellom første og annen del av Amtmandens Døttre. Forfatteren har hatt vanskelig for å komme i gang; hun griper, etter tidens mote, til lange brev og dagboksnotater for å få introdusert personene, og mye av dette blir stillestående refleksjonsstoff. I annen del er det mye mer handling, drama og scener enn i den første. Det er denne delen som mest fortjener betegnelsen «Norges første moderne roman» – hvis man da tenker på selve måten å fortelle en historie på. Det er som om hun i løpet av skriveprosessen har beveget seg fra én litterær periode til en annen. Det kommer bl.a. til uttrykk i naturskildringene. I romantikken, den perioden hun beveger seg bort fra, er naturen gjerne «besjelet», den har et eget liv med en mystisk symbolfunksjon. Det kan nok påvises litt av det slaget i Amtmandens Døttre, men i det store og hele er naturen skildret slik personene opplever den – en natur så å si til hverdagsbruk.


    Det som hun beveger seg mot, er den realistiske samfunnsromans periode. Her hører selvfølgelig også tendensbegrepet hjemme. Og hva er så egentlig tendensen i Amtmandens Døttre?


    Collett lar Georg Kolds brevvenninne Margrethe resonnere over grunnlaget for lykkelige ekteskap: Mennene bør ikke velge, de styres av «sanselige innskytelser»; kvinnene bør ikke velge, de er så lite utviklet at de ikke kan velge fornuftig. Hva så med de såkalte stiftede partier? Jo, de inneholder ofte «en større betryggelse for den gjensidige lykke enn man tror. Man skal ikke forakte dem.»


    150 år etterpå tar vi i norsk offentlighet unisont avstand fra fremmede kulturers «tvangsekteskap». Collett ville ikke ha vært fullt så kategorisk. Men hun hadde en annen løsning på problemet: «Det er bare ett som i sannhet bør velge, og det er den kvinnelige kjærlighet …» (s. 113.)


    I hvert fall i 1855 var dét en utopisk løsning, løsrevet fra økonomiske realiteter. Og Collett har nok ikke vært like sikker som sin romanfigur. Det ser vi av hvordan det går med ekteskapene til amtmannens døtre: Sofie, hovedpersonen, blir slett ikke ulykkelig i det ekteskapet hun går inn i da den store kjærlighetshistorien er forbi. Søsteren Louise ble i sin tid tvunget inn i et ekteskap med en mann hun avskydde; lykkeligvis blir hun enke. Men Amalie får faktisk den mannen hun velger; hun går inn i et lykkelig parforhold – som Collett så skildrer som komisk. Fortellingen motsier sin egen tendens! Eller, for å si det med moderne litteraturforskere: Det er ulike «røster»* som taler i romanen, og de er slett ikke enige. Tendensen er ikke entydig.


    *


    Samtidskritikken mot Amtmandens Døttre gjaldt for en vesentlig del måten bruddet mellom de to elskende kom i stand på: Det dreide seg om en «usannsynlig tilfeldighet». (Forfatteren svarte på dette i forordet til 1879-utgaven.) Det kom også innsigelser om at forholdene ikke var så ille, osv. Men boken ble i alt og ett oppfattet som en samtidsroman; den rent ytre virkeligheten som skildres, var realistisk nok.


    For oss betyr dette at romanen med årene også er blitt et kulturhistorisk dokument. Vi lærer om boformer, kosthold, klesdrakter – og om de daglige normer i omgang med andre mennesker: høflighetsregler, tiltaleformer – legg merke til hvem som sier «De», og hvem sier «du» til hvem! Mye av dette virker fjernt og nesten uvirkelig for oss, men det var selvfølgeligheter for Collett og hennes samtid. På den annen side: Romanen er ikke bare et fortidens raritetskabinett. De som måtte tro at dette med det «ubevisste» og «nerver» med forbindelse til sjelen var noe som Sigmund Freud fant på i 1880-årene, kan lese f.eks. s. 125 her i romanen.


    *


    Tekstgrunnlaget for denne utgaven er versjonen i bind I i Camilla Colletts Samlede Verker fra 1912 (Minneutgaven), sjekket mot utgaven av romanen fra 1879, den siste utgaven som Collett selv hadde hånd om. Det kan ikke sterkt nok understrekes at dette er en oversettelse, ikke bare en modernisering, og slett ikke en vitenskapelig utgave. Camilla Colletts skriftspråk var rent dansk, bortsett fra litt dialektfarging i noen «almue»-replikker og noen få særnorske ord i naturskildringer. Og ikke nok med det; hun skrev et dansk som var gammeldags alt i 1855, med setningskonstruksjoner som var sterkt påvirket av tysk skriftspråk. For flertallet av norske lesere i dag ville originalspråket være en effektiv hindring. Det gjelder ikke bare setningsbygningen og ortografien; mange ord og begreper i originalen er ukjent i moderne norsk, og andre har skiftet betydning eller valør. Derfor valgte vi altså å oversette.


    Men vi har gjort dette inngrepet så varsomt som mulig. Vi har forsøkt å bevare den opprinnelige tonen ved å bruke et svært konservativt bokmål, for ikke å si riksmål.


    I 1879-utgaven satte forfatteren inn noen fotnoter, dels med kommentarer, dels med realopplysninger. De er beholdt på sin opprinnelige plass her i utgaven. Men alt i 1912, da den store 3-binds minneutgaven utkom, skjønte utgiverne at mange lesere ville trenge ytterligere opplysninger om navn, sitater osv., og H. Eitrem skrev fem sider «Oplysninger» til teksten – som selvsagt har vært til uvurderlig nytte i denne utgaven. Saken er at Camilla Collett var en lærd kvinne. Hun hadde godt kjennskap til antikk mytologi, og hun var hjemmekjent i samtidig europeisk litteratur – særlig tysk. Hun visste hvilket publikum hun skrev for, et litterært dannet publikum, og derfor kunne hun tillate seg sitater og henspillinger som vi i vår tid trenger forklaringer til. De finnes i notene s. 331 og utover.


    I brevene, «opptegnelsene» og dagboksidene i romanen brukte Collett flere linjer med prikker – . – mellom enkelte avsnitt, sannsynligvis for å gi illusjon av at her var det utelatt noe fra «originalen». Dette trekket er beholdt i denne utgaven, men med litt færre prikkelinjer.


    Camilla Colletts brev og dagbøker, som er en viktig kilde til forholdet mellom henne og Welhaven, ble utgitt under tittelen Dagbøker og breve I–IV (1926–1934). Den fyldigste og grundigste gjennomgangen av forfatterskapet er Ellisiv Steens Diktning og virkelighet (1947) og Den lange strid (1954).

